टाइम्स ऑफ इंडिया की ख़बर के मुताबिक आपको इसका प्रमाण देना होगा कि आपके पास गाड़ी पार्किंग के लिए पर्याप्त जगह है. ख़बर के अनुसार केंद्रीय शहरी विकास मंत्री वेंकैया नायडू ने गुरुवार को कहा कि केंद्र सरकार भविष्य में ऐसी योजना लाने की तैयारी कर रही है. अख़बार ने सड़क परिवहन मंत्रालय के अधिकारी के हवाले से कहा है कि अगर शहरी विकास मंत्रालय का कोई ऐसा प्रस्ताव आता है तो उसपर विचार किया जाएगा.इंडियन एक्सप्रेस अख़बार ने लिखा है कि चुनाव आयोग ने देशभर में करीब 255 राजनीतिक दलों को सूची से हटा दिया है जिन्होंने 2005 से 2015 के बीच अपनी पार्टी के किसी भी प्रत्याशी को चुनाव नहीं लड़ाया. चुनाव आयोग का मानना है कि सूची से हटाए गए अधिकतर राजनीतिक दल सिर्फ़ कागजों पर ही मौजूद हैं जो लोगों से चंदा लेकर कालेधन को सफेद बनाने में लगे हैं. आयोग अगले कुछ दिन में इन राजनीतिक दलों की सूची आयकर अधिकारियों को भेजेगा और संलिप्त पाए जाने पर उनके ख़िलाफ़ कानूनी कार्रवाई की मांग करेगा.दिल्ली के उपराज्यपाल नजीब जंग के इस्तीफ़े की ख़बर को अंग्रेज़ी और हिंदी के तमाम अखबारों में प्रमुखता दी गई है. टाइम्स ऑफ इंडिया हेडलाइन दी है कि एलजी जंग ने अचानक पद छोड़ा. इस फ़ैसले से दिल्ली के राजनीतिक गलियारों में लोग चौंक गए.जंग के इस्तीफ़े के कारणों पर कई कयास लगाए जा रहे हैं. राजनीतिक हलकों में ऐसी चर्चा भी है कि जंग ने खुद की मर्ज़ी से इस्तीफ़ा नहीं दिया है. जानकारों का मानना है कि केंद्र सरकार के उच्च स्तर से उन्हें ऐसा करने के लिए कहा गया था. हालांकि उन्हें पद पर बने रहने की अनुमति दे दी गई. जंग की ओर जारी बयान में कहा गया है कि वे फिर से शिक्षा के क्षेत्र में वापसी करना चाहते हैं.(बीबीसी हिन्दी के एंड्रॉयड ऐप के लिए यहां क्लिक करें. आप हमें फ़ेसबुक और ट्विटर पर फ़ॉलो भी कर सकते हैं.)